12.1.2022
SL
Uradni list Evropske unije
C 15/117 sreda, 19. maj 2021
5. želi spomniti na pravno obveznost spoštovanja pravice do varnega, čistega, zdravega in trajnostnega okolja, ki je med drugim pogoj za trajnostne gospodarske dejavnosti, ki prispevajo k blaginji in možnosti preživljanja posameznikov in skupnosti; poudarja, da imajo posamezniki, domorodne skupnosti in zagovorniki okoljskih človekovih pravic v skladu z mednarodnim pravom na področju človekovih pravic na voljo pravna sredstva za odpravljanje škode, ki so jo povzročile podnebne spremembe, izvajanje ukrepov za boj proti podnebnim spremembam ter za nalaganje odgovornosti državam, podjetjem in posameznikom za njihova dejanja, ki vplivajo na podnebne spremembe in človekove pravice; v zvezi s tem poziva EU, naj boj proti nekaznovanju uvrsti med svoje ključne prednostne naloge, tako da razvije instrumente, s pomočjo katerih bo mogoče celovito, učinkovito in dosledno uveljavljati zakonodajo s področja človekovih pravic in okoljsko zakonodajo ter ju izvrševati;
6. poziva Komisijo, naj zagotovi, da se bodo konkretne zaveze na področju človekovih pravic, okolja in podnebnih sprememb, določene v akcijskem načrtu EU za človekove pravice in demokracijo za obdobje 2020–2024, učinkovito izvajale in spremljale ter da bo v izvajanje načrta vključen vidik spola;
7.
podpira mandat posebnega poročevalca OZN za človekove pravice in okolje, ki se zavzema za splošno priznanje pravice do življenja v varnem, čistem, zdravem in trajnostnem okolju kot človekove pravice; poziva Unijo in države članice, naj na naslednji generalni skupščini OZN podprejo splošno priznanje te pravice; meni, da bi moralo to priznanje spodbuditi močnejše okoljske politike, boljše izvrševanje zakonodaje, udeležbo javnosti pri odločanju o okoljskih zadevah, dostop do informacij in pravnega varstva ter boljše rezultate za ljudi in planet;
8. poziva Komisijo, naj še naprej spremlja razmere na področju človekovih pravic in podnebnih sprememb ter v tesnem sodelovanju s Svetom OZN za človekove pravice/visoko komisarko OZN za človekove pravice oceni napredek pri vključevanju človekovih pravic v vse vidike podnebnih ukrepov na nacionalni in mednarodni ravni; v zvezi s tem poziva Unijo, naj v Listino vključi pravico do varnega in zdravega okolja in v celoti spoštuje člen 37 te listine; v zvezi s tem poudarja, kako pomembno je tesno sodelovanje z državami in vsemi zadevnimi institucionalnimi akterji, ki so vključeni v zagotavljanje ustreznega izvajanja določb s področja človekovih pravic in okolja;
9. poudarja, da bi morali imeti vsi brez diskriminacije temeljno pravico do varnega, čistega, zdravega in trajnostnega okolja ter stabilnega podnebja in da se mora ta pravica zagotavljati z ambicioznimi politikami ter mora biti v celoti izvršljiva prek pravosodnega sistema na vseh ravneh;
10.
meni, da je vključevanje človekove pravice do zdravega okolja v ključne okoljske sporazume in procese bistveno za celovit odziv na pandemijo covida-19, ki vključuje spremembo razumevanja odnosa med ljudmi in naravo, s čimer se bodo zmanjšala tveganja in preprečila prihodnja škoda zaradi degradacije okolja;
11. spodbuja EU in njene države članice, naj z aktivno podporo posebnega predstavnika EU za človekove pravice prevzamejo pobudo za boj proti nekaznovanju storilcev kaznivih dejanj zoper okolje na svetovni ravni in naj v okviru Mednarodnega kazenskega sodišča utrejo pot za nova pogajanja med državami pogodbenicami, da bi se v Rimskem statutu ekocid priznal kot mednarodno kaznivo dejanje; poziva Komisijo in podpredsednika Komisije/visokega predstavnika Unije za zunanje zadeve in varnostno politiko, naj vzpostavi program za izgradnjo zmogljivosti nacionalnih jurisdikcij držav članic na teh področjih;
12. poziva Unijo in njene države članice, naj redno ocenjujejo, kako lahko zunanja razsežnost evropskega zelenega dogovora najbolje prispeva k celostnemu pristopu, ki temelji na človekovih pravicah, na področju podnebnih ukrepov in izgube biotske raznovrstnosti; poziva EU, naj za izvajanje evropskega zelenega dogovora izkoristi širok nabor zunanjih politik, orodij ter političnih in finančnih instrumentov, ki jih ima na voljo; poziva EU, naj pregleda mehanizme za financiranje podnebnih ukrepov in po potrebi predlaga spremembe, da bi zagotovila polno spoštovanje človekovih pravic in v ta namen vzpostavila močna pravna jamstva; poziva, naj se uvedejo podnebne informacijske točke znotraj ustreznih služb Komisije in Evropske službe za zunanje delovanje, ki bi med drugim zagotavljale, da so vse zunanje dejavnosti odporne proti podnebnim spremembam; poziva k preglednemu in informativnemu obveščanju o teh vprašanjih v okviru programov razvojnega sodelovanja EU s tretjimi državami;